Finn Sørensen (EL), 2011-11-25:
Jo tak.
Det er med stor glæde, at vi i Enhedslisten skal være med til at behandle det her lovforslag om afskaffelse af de såkaldte fattigdomsydelser.
Det har vi kæmpet for længe sammen med de nuværende regeringspartier, og det er dejligt, at det endelig er lykkedes til glæde for tusindvis af fattige mennesker.
Vi er også glade for, at vi fik en finanslovaftale med regeringspartierne, som også på andre punkter tager skridt til at bekæmpe fattigdom og ulighed som f.eks. aftalen om at fjerne loftet over børne- og ungeydelsen.
Jeg hæfter mig ved ministerens begrundelse for forslaget:
»Regeringen mener ikke, at det økonomiske incitament, der ligger i de lave ydelser kan retfærdiggøre den store gruppe af mennesker, der må leve i fattigdom og uden for fællesskabet, som følge af, at de er blevet omfattet af de lave ydelser.«
Det ligger i tråd med undersøgelser, f.eks. fra Det Nationale Forskningscenter for Velfærd, der viser, at for hovedparten af kontanthjælpsmodtagere på disse lave ydelser har det ingen effekt i forhold til, at de kommer i beskæftigelse, de fastholdes tværtimod i fattigdom.
Derfor er det også beklageligt, at der ikke samtidig ligger et forslag om at fjerne en anden fattigdomsydelse, nemlig den lave ydelse til unge under 25 år.
For en udeboende er satsen jo ikke meget højere end den starthjælp, vi her er ved at afskaffe, og efter 6 måneder bliver den nedsat til noget, der næsten er det samme som starthjælpen, nemlig 5.486 kr. pr. måned – før skat vel at mærke.
Det giver et rådighedsbeløb på et godt stykke under 5.000 kr. til dækning af alle udgifter.
Er der nogen her i lokalet, der tør sige, at de kan leve for det, eller som kan forklare mig, hvad det er for nogle varer, de unge mennesker kan købe til en lavere pris end os andre?
Det er for længst dokumenteret, at de lave ydelser til de unge for de flestes vedkommende kun fører til, at de ryger helt ud over kanten, bliver sat ud af deres bolig, må bo tilfældige steder og ofte må ty til småkriminalitet for overhovedet at overleve.
Det er helt uforståeligt for os i Enhedslisten, at vi ikke også kan blive enige med den nye regering om at afskaffe denne fattigdomsydelse.
I 2009 var der ca. 10.000 unge, der blev ramt af den.
Det er nok ikke blevet mindre siden, og det skal der gøres op med snarest muligt.
Det gælder også reduktionen i boligstøtten ved manglende forældreansvar.
I foråret 2011 var de nuværende regeringspartier og Enhedslisten enige om at stemme imod VKO's forslag om at reducere i boligstøtten.
Vi var enige om, at det ikke ville forbedre forældrenes evner til at kunne varetage forældreansvaret, men tværtimod ville føre til yderligere marginalisering af den unge og dennes familie.
Er vi stadig væk enige om det? spørger jeg vores venner om i regeringen.
Det gælder også løftet om at afskaffe varighedsbegrænsningen af sygedagpenge, således at man ikke mister forsørgelsesgrundlaget, før det er afklaret, om man kan komme tilbage i arbejde, få et fleksjob, revalidering eller førtidspension.
Beskæftigelsesministeren lover ganske vist, at det vil ske i løbet af 2012, men der vil være yderligere mange mennesker, der mister forsørgelsesgrundlaget frem til da, og de forstår ikke, hvorfor det skal vente, og det gør vi heller ikke i Enhedslisten.
Der er i det hele taget nok at tage fat på.
Generelt er de sociale ydelser for lave.
I kraft af den såkaldte satspuljeregulering følger ydelserne simpelt hen ikke med pris- og lønudviklingen, og forskellen vokser mellem dem, der er så heldige at have et arbejde og en fast indtægt, og den meget store gruppe af kontanthjælpsmodtagere og pensionister.
Et andet stort problem er de skrappe regler om ægtefælleafhængighed, som allerede rammer mange førtidspensionister og mennesker, der mister deres sygedagpenge.
Tusindvis af nuværende a-kasse-forsikrede vil stå i en situation, hvor de ikke har noget indtægtsgrundlag.
Det er nødvendigt at tage ordentligt fat på at løse disse problemer, hvis regeringen skal leve op til sin egen målsætning om at bekæmpe fattigdom og mindske ulighed.
Det kræver, at vi kradser nogle flere penge ind hos de 10 pct. rigeste og laver en ordentlig omfordeling af skattebyrden.
I Enhedslisten vil vi være rigtig kede af det, hvis vi ved afslutningen af regeringsperioden må konstatere, at uligheden er vokset, og derfor vil vi gøre alt for at hjælpe regeringen med at realisere den flotte målsætning, og vi er meget glade for, at vi kan tage det første skridt med vedtagelsen af dette forslag.